**Poročilo BK za l. 2021**

Tudi letos je bilo delovanje BK drugačno, virtualno, saj smo se zaradi epidemije »srečevali« le preko spleta. Spoznali smo nove, med seboj zelo različne ustvarjalce – Janka Petrovca, Dušana Jovanoviča, Ano Schnabl, Stanko Hrastelj, Ivano Djilas, Almo Karlin, Sama Ruglja, Lenarta Zajca, Majo Gal Štromar in Eriko Johnson Debeljak ter nove knjige Cirila Kosmača, Ferija Lainščka, Tadeja Goloba, Marija Čuka, Mirane Likar in Toneta Partljiča - šestih slovenskih mojstrov besede, ki smo jih poznali že od prej.

Naša literarna preja iz poznavanja slovenske književnosti se je obogatila z novimi deli iz zadnjih let in novimi avtorji, med katerimi pa jih je kar nekaj, ki so se trdno zasidrali v slovenskem literarnem morju, dva - Alma Karlin in Ciril Kosmač pa sta prav z najnovejšimi izdajami ponovno zbudila upravičeno večje zanimanje za svojo bogato literarno zapuščino. Posebej pa velja omeniti Tržačana Marija Čuka in njegovo knjigo Črni obroč, medtem prevedeno v italijanščino in v Italiji tudi nagrajeno, ki mu je ob obletnici požiga slovenskega narodnega doma v Trstu tudi z umetniško prepričljivim opisom usodnih dogodkov, ki so napovedali pohod fašizma in raznarodovanja na Primorskem z grozodejstvi, ki so zaznamovala usodo naših ljudi na tem delu našega narodnega ozemlja že veliko pred začetkom druge svetovne vojne, uspelo tisto, kar ni uspelo ne politikom ne znanstvenikom – vedenje o teh za Primorske Slovence usodnih dogodkih tudi umetniško prepričljivo predstaviti ne samo nam Slovencem, ampak tudi resnično širokemu krogu svojih italijanskih sodržavljanov.

Tudi letos smo pogovore o prebranih knjigah dopolnjevali z razmišljanji o aktualnem literarnem dogajanju, prevajalskih dosežkih in zanimivih tujih avtorjih. Tako smo kljub epidemiji, ki nam je spremenila življenje in nas dobesedno zaprla v najožji krog svojcev in prijateljev, uspeli spremljati živahno literarno dogajanje, ki si to zanimanje nedvomno zasluži.

Žal nam je koronski čas zaradi omejitev druženja in gibanja preprečil načrtovanje literarnih popotovanj in organizacijo pogovorov z izbranimi avtorji, pa tudi obisk literarnih dogodkov (in tako bomo denar, ki smo ga dobili za ta namen, vrnili, žal).

In če se ob deseti obletnici še na hitro ozrem na prehojeno pot – na 129 srečanjih smo spoznali 120 najrazličnejših slovenskih avtorjev, s 15 smo se srečali večkrat, prebrali smo najmanj 163 njihovih del, pesnike pa spoznavali tudi skozi izbore njihove poezije v različnih zbirkah in antologijah. Seznam del, ki bi jih bilo še vredno prebrati, in avtorjev, ki bi jih nujno morali spoznati, pa ni nič krajši, nasprotno, z vsakim dnem je samo daljši in zanimivejši. Zato vas vabim, da se nam pridružite pri spoznavanju naših ustvarjalcev, lepot slovenskega jezika in pisane palete del, ki so in še nastajajo v njem in ki nas kot narod uspešno uvrščajo med vse druge, tudi veliko številčnejše narode tega sveta.

Alenka Logar Pleško, mentorica